અમરાઇવાડી વિસ્તારમાં દુર્ગાનગરમાં રહેતો રવિ ચૌધરી છેલ્લા છ મહિનાથી સીએમએસ કંપનીમાં ડ્રાઇવર તરીકે નોકરી કરતો હતો. સાંજના સમયે ડ્રાઇવર રવિ, ગનમેન અને અન્ય બે વ્યકિતઓ રૂ.૧.૩૮ કરોડ લઇને એટીએમ સેન્ટરમાં ભરવા નીકળ્યા હતા. સાંજે ૬.રપની આસપાસ તેઓ પાર્શ્વનાથ ટાઉનશિપ પાસે ભગીરથ સોસાયટી નજીકના આઇસીઆઇસીઆઇ બેન્કના એટીએમ સેન્ટર પર પહોંચ્યા હતા. ગનમેન અને બે વ્યકિતઓ જેવા નીચે ઊતરીને એટીએમમાં ગયા ત્યારે ડ્રાઇવર રવિ કેશવાન લઇ નાસી ગયો હતો. એક કિલોમીટર આગળ જઇ ડ્રાઇવર રવિએ કેશવાન ઊભી રાખી હતી અને એક સફેદ કલરની કાર આવી હતી. જેમાં તે રૂ.૧.૦૮ કરોડ ભરેલી બેગ લઇ બેસી ફરાર થઇ ગયો હતો. રવિ અને તેના સાગરીતે નરોડા વિસ્તારમાં નવી બનતી સાઇટ વાલ્કેશ્વર હાઇટસ પાસે કારને મૂકી દીધી હતી. રૂ.૧.૦૮ કરોડ લઇ ફરાર થનાર રવિ ચૌધરીના ઘરે ક્રાઇમ બ્રાન્ચની ટીમે દરોડાે પાડી તપાસ કરી હતી. રવિ ચૌધરી જ્યારે કેશવાનમાંથી રૂપિયા ભરેલી બેગ લઇ અન્ય અન્ય કારમાં બેસી ફરાર થતાં એક પાણીપુરીવાળાએ જોયો હતો. ક્રાઇમ બ્રાન્ચની ટીમે શહેરમાં તમામ જગ્યાએ ચેકિંગ શરૂ કર્યું છે તેમજ રવિના ઘરની આસપાસ પણ વોચ ગોઠવી છે.